Modstanderne mod en tredje Limfjordsforbindelse over Egholm fortsætter kampen, og nu tager de et nyt middel i brug. I dag blev der taget hul på at producere fem korte videoer, som skal bruges på de sociale medier. Og det er fem kendte personer, der i videoerne skal argumentere imod, at der skal gå en forbindelse hen over Egholm. En af dem, tegneren, filminstruktøren og forfatteren Anders Morgenthaler, var i dag i gang med optagelserne på Egholm. - Jeg er her som klimaktivist. Og at bygge en motorvej i et helt unikt område er så åndssvagt, siger Anders Morgenthaler. Billigere og bedre med østlig tunnelløsning Han forklarer, at i stedet for at bygge motorvejen over Egholm, burde politikerne kigge på den forbindelse, der allerede findes, og udvide den. - Jeg håber, at folk ikke er for stolte til at tage en beslutning om. Der ligger planer, der er halvt så dyre, om at bygge et ekstra tunnelrør. Man behøver ikke at ødelægge naturen på Egholm, siger Anders Morgenthaler. Bestyrelsesmedlem Gitte Røndrup fra foreningen Egholms Venner forklarer, at grunden til, at der skal kendisser som Anders Morgenthaler til i forbindelse med videokampagnen, er, at det er vigtigt også at blive hørt uden for Nordjylland. - Vi vil gerne have, at der er nogle politikere og andre skatteborgere end dem her i Nordjylland, der hører, hvad vi har at sige. For det er på alle måder en fuldstændig tosset løsning. Så vi skal høres, siger Gitte Røndrup. Foruden Anders Morgenthaler bliver videoerne optaget med pensioneret trafikforsker Anker Lohmann-Hansen, vognmand Christian Jensen, formand for Dansk Naturfredningsforening Maria Reumert Gjerding og turismeforsker  Peter Kvistgaard.

Opsummering:
Egholms Venner får hjælp af kendisser til at lave videoer til de sociale medier. Målet er at ændre beslutningen om en vestlig Limfjordsforbindelse.